Havaskor ixtirochilar Jyey Fletlend va Pol Rouz tomonidan yaratilgan robot kubik Rubikni yig‘ish bo‘yicha yangi jahon rekordini o‘rnatdi. Ushbu natija hali Ginness rekordlar kitobi xodimlari tomonidan qayd qilinmagan bo‘lsa-da, Youtube portalida joylashtirilgan rolikda muhrlangan. Qo‘lbola mashinaga kubik Rubikni yig‘ish uchun bor-yo‘g‘i 1.019 soniya kerak bo‘ldi. Robot ranglarni kuzatuvchi 4 ta web-kamera, bir nechta dvigatel, kubikni ushlab turuvchi va kerakli kvadratlarni aylantiruvchi 3D-printerda bosilgan detallar hamda kompyuterdan tashkil topgan. Maxsus dastur kameradan olinuvchi tasvirlarni qayta ishlaydi va robot uning buyruqlari asosida eng kam miqdordagi harakatlar ketma-ketligini bajarib, uni yig‘adi. Bu boradagi avvalgi rekord 3,253 soniyani tashkil qilgandi.